เราแวะมาร้าน Gesmo สองครั้งเมื่อมาในเลห์ค่ะ ครั้งแรกคือวันแรกที่มาเหยียบแผ่นดินนี้เลยค่ะ ส่วนครั้งที่สองคือในคืนสุดท้ายก่อนกลับเมืองไทย ...ร้านนี้ตั้งอยู่บริเวณใกล้กับตลาดเลยค่ะ สมมติว่าถ้าเดินทางมาช้อปปิ้งในเมืองแล้ว เดินออกมาจากบริเวณนั้นอีกนิด เลี้ยวเข้าซอยใกล้กับ convenience store แล้วเดินต่อไปอีกนิดจะเห็นร้านยกพื้นเขียนป้ายว่า Gesmo's อย่างชัดเจน

วันแรกเราดันมาตรงกับวันพระใหญ่พอดี๊พอดี ทางร้านก็ขายเฉพาะมังสวิรัติในวันพระใหญ่อีกต่างหาก ทำให้เราต้องลองกิน Veg Momo เป็นครั้งแรก และเป็น Momo อันแรกในเลห์อีกต่างหาก ไหนๆ ก็ไหนๆ ต้องลองโรตีสักหน่อย แต่เราสั่งเป็นนานแทนค่ะ และสั่งพิซซ่ามาดับทุกข์ เอ้ย ดับมังสวิรัติ (แต่พิซซ่านี่ก็เป็นมังสวิรัตินะคะ แต่รู้สึกกันมั้ยคะ เวลากินพิซซ่า ใจจะชื้นขึ้นราวกับไม่ได้กินมัง อันนี้จากใจคนไม่ชอบผักเลยนะ) และเอาจริงๆ อาหารร้านนี้อร่อยมากจนต้องลืมคำว่ามังไปเลยค่ะ!!! และอีกประเด็นคือน้องพนักงาน น่ารักมากกก (เลือดกำเดาไหลเลย เอ้ย ไม่ใช่สิ อย่าไปบอกใครเค้า) 

ครั้งที่สองมาแบบไม่ใช่วันพระค่ะ อาหารที่สั่งแน่นอนต้องเน้นไก่ ไก่ และไก่ ตัวก๋วยเตี๋ยวของทางร้านอร่อยนะคะ เป็นน้ำซุปขุ่นๆ รสชาติเข้มข้น กินได้อร่อยแบบไม่ต้องปรุงเพิ่ม ส่วนเมนู Chicken sizzler นั้น เราคุ้นชื่อเมนูเพราะเคยมีคนเขียนรีวิวอาหารของชาวเลห์ และเค้าแนะนำให้สั่งค่ะ เมนูนี้เป็นไก่กะทะร้อนควันขโมงโฉงเฉง รสชาติดี แต่วันนั้นมีไข้จากการเที่ยวแบบหักโหมค่ะก็เลยกินได้กระจึ๋งนึง แต่โดยรวมเราถือว่าร้านนี้อาหารอร่อยเลยนะคะ แต่แบบมังจะอร่อยกว่านิดนึงแหละในความคิดเรา

ปล.ใครอยากเห็นน้องพนักงาน ต้องไปกินเองเด้อ ถ้ากระเป๋าว่าง จะแพ็คน้องพนักงานมาฝากเรา เราก็ไม่ว่านะคะ